**ቀደምውን ደለይቲ ሰላም ስለ ዝኾና ኢና ምእንቲ ሰላም ቡሉጻት ዝኸፈልና፡**

ህዝቢ ኤርትራ ፈቃር ደላይ ሰላም ምስ ኩሉ ጎረባብቱ ተሳንዩ ክነብር ዝደልን ዝነበረን ዝነብር ዘሎን ህዝቢ እዩ። ንኤርትራውያን ሰላም ፋሽን ወይ ፖሎቲካዊ ጉልባብ ኣይኮነን። ክጽግመካ ትምድረሉ ምስ ራሄወካ ፊዕፊዕ ትብለሉ ኣይኮነን። ህዝቢ ኤርትራ ንሰላም ምስ ማዓልታዊ መነባብሩኡ ሒዚዋ ዝጉዓዝ እምነት እያ። ሃገር ይኹን ሃብቲ ራህዋ ይኹን ሙቾት ብዘይ ሰላም ትርጉም የብሉን። ሰላም ናይ ሓደ ህዝቢ ምስ ዝዝረግ እቲ ብቐዳምነት ንመስዋእቲ ምእንቲ ሰላም ዝውፈ ወዲ ሃገር እዩ። ሰላም ናይ ሓንቲ ሃገር ዝምዘን ብብሕታዊ ኩነታትካ ኣይኮነ። ኣብ ገዛኻ ሰላም ዘስእን ነገር ኣንተሎካ ሃገር ሰላም የብላን ኢልካ ከተማርር ጉቡእ ኣይኮነን። ንመላእ ሃገር ሰላም ዘይህብ ኩነታት ምስ ዝፍጠር ህዝቢ ውሕስነት ሰላሙ ከረጋግጽ ብዘለዎ ዓቕሙ ክሳብ ሂወቱ ምኽፋል ይለዓል።

ኣብ ታሪኽና ብረታዊ ዕጥቕና ጸረ ዘረግቲ ሰላምና ከንቃለስ ዘገደደ ምኽንያት ናይ ሓፋሽ ህዝቢ ሕቶ ድኣንበር ናይ ውልቃውያን ስለ ዘይነበረ እዩ። ንሕና ኤርትራውያን ብግዳማዊ ሓይሊ ተበጊሱ ንገለ ክፋል ሕብረተ-ሰብና ምስ ዘቑስል፥ ቁስሊ ኩልና እዩ። ሓንቲ ዓዲ ምስ ትነድድ ዓድኹልናያ። እዚ ፍቕሪዚ ስለ ዘተኣሳሰረና ከኣ ኢና ንኹሉ ድሑር ዝንባለታትን ሃይማኖታዊ ጽልዋታትን ወጊድና ንስለ ሰላም ሃገርን ህዝብን ብዘይ ኣፈላላይ ካብ ኩሉ ብሄራትና በጃ ዝሓለፉልና። ጸላእትና ንሰናይ ሰላማዊ ድለትናን ባህልናን ኣጸቢቖም ስለ ዝፈልጡዮም ብናይ ሰላም ቃላት እናጠበሩ ኣረመንያዊ ግፍዕታት ኣብ ልዕሊ ህዝብና ዝፍጽሙ ዝነበሩ። ህዝቢ ኤርትራ ግን ናይ ሰላም ጭርሑኡ ከይዘንግዔ ንእከይ ተግባራቶም ዝምክት ዝነበረ።

ስርዓት ሃይለስላሴ ብዛዕባ ሰላም ንህዝቢ ኤርትራ ኢሉ ከንደይ ዘይመደረ። በቲኻል ወገኑ ሰራዊት ኣዋፊሩ ህዝቢ ዘህልቕ ዝነበረ። ኣማስዩኡ ኤርትራ መሬታ እምበር ሰባ ኣየድልየንንዩ ብምባል ባርባሪያዊ ተግባራቱ ኣብ ልዕሊ ህጻናት ከይተረፈ ዝፍጽም ዝነበረ።

ስርዓት መንግስቱ ብግዲኡ የሰላም ሸንጎ ብዝብል መዓር ዝሸፈኖ ዕረ ጭሮሓታቱ ኣብ ልዕሊ ህዝቢ ጥሪት ንብረትን ዓለም ዘስካሕከሔ ኣረመኒያዊ ተግባራት ዝፈጸመ።

ለማናይ ዝተቶኽበትሉ መሽረፈት ሰሪቑ ይኸይድ ከምዝበሃል፥ ስርዓት ሀ.ወ.ሓ.ት（ጃንዳ ወያነ）ነቲ ብህዝቢ ኤርትራ ዝተለገሰላ ልግሲ ስርቂ ሓሲባ ንሸፈጥ ምስ ኤርትራውያን ኣሕዋትና ሰናይ ጉርብትና ኢና ንደሊ ኣሕዋት ሓደ ህዝቢ ዝብል ብተንኮል ዝተላዕጠጠ ሕሱር ፖሎቲካ እናተጠቕመት፥ በቲ ካልእ ወገን ድማ ኤርትራውያን ሕብሪ ዓይንኹም ደስ ስለ ዘይበለና ውጹ ካብ ኢትዮጵያ ኢላ ንብረቶምን ገንዘቦምን ራስያ፥ ስድራበታት ፈላልያ ትሰጉግ። ሃይለማርያም ደሳለኝ “ በኤርትራ መንግስት ላይ እርምጃ ለመውሰድ ከፈለግን የሚያቁመን ሃይል የለም” ክብል ከምዘይነበረ ቃልሲ ደላይ ሰላም ህዝቢ ኢትዮጵያ ምስ ረሳሕ ታሪኹ ከም ዝነበር ገሩዎ ኣሎ።

እዞም ሰለስተ ኣረመናዊ ስርዓታት ኢትዮጵያ እንተተዓዚብና ሓደ ናይ ክፍኣት ጠባይ ዘለዎም፡ ብስም ሰላም እናሸቐጡ፥ ዝብልዎን ዝገብሩዎን ፍልልዩ ሰማይን ምድርን ዝኾነ ግስሩጥ ታሪኽ ኣብ ልዕሊ ህዝቢ ኤርትራ ዝፈጸሙ እዮም።

ዶ/ ኣቢይ ኣሕመድ ስልጣኑ ኣብ ዝተረከበሉ ዝገበሮ መደረ ከምቶም ቀዳሞት ምስ ኤርትራ ብሰላም ኢና ክንነብር ንደሊ፥ ንሰላም ከኣ ክንሰርሕ ኢና። ንፕረሲደንት ኤርትራ ናይ ሰላም ጻዊዒት ዕድመይ የቕርብ ኢሉ ኣሎ። ህዝቢ ኤርትራ ንሰላም ኩሉ ግዜ ቀዳምነት ሂቡ ምስ ሰርሓሉ እዩ። መንግስቲ ኤርትራ ካብ ናይ ሰላም ዘተ ሃዲሙ ኣይፈልጥን። ናይ ዶ/ኣቢይ ንሰላም ዝብል ዘረባ ዝንጸግ ኣይኮነን። ዘተ መዓስ ዝብል ሕቶ ግን ዶ/ ኣቢይ ብንጹር ክምልሶ ክኽእል ኣለዎ። ብወገን መንግስቲ ኤርትራ ዘተ ግርም ግን ብቐዳምነት ኢትዮጵያ ካብቲ ብሕጊ ዝተፈርደ ጎቢጣ ሒዛቶ ዘላ መሬት ኤርትራ ክትወጽእ ኣለዋ እዩ። ሰላም ክፍጠር ኣንተኾይኑ እቲ ሓቂ ንሱ እዩ። ዶ/ኣቢይ መዓስን እንታይን መልሲ ኮን ይህበሉ? ብትዕግስቲ ንጽበ።

ካላእ ሕቶ ዶ/ኣቢይ ካብ መፈንጠራታት ወያኔ ወጺኡ ቅኑዕ ውሳነታትን ደሞክራሲያዊ ኣመራርሓን ከስፍን ይኽእልዶ? ወያነኸ ብደሞክራሲያዊ ኣመራርሓ ዶ/ኣቢይ ትምእዘዝዶ？ ኣብ ሕገ መንግስቲ ኢትዮጵያ ሓንቲ ብሄር ክሳብ ናይ ምንጻል መሰል ኣለዋ ዝብል ፍልስፍና ወያነ ንብሄርታት ኢትዮጵያ ዝበታትን ከም ሕጊ ኮይኑ ክስርሓሉ ይቕጽል ዶኾን ይኸውን？ እንተዘይቀጸለኸ ምርጫ ህውሓት ምንጻልዶ ወይ ዘዝዘመትካዮ ሃብቲ ሕዝካ ምህድም？

ንዶ/ ኣቢይ ጽቢቕ ዕድል ንምነየሉ። እንተ ህዝቢ ኣኤርትራ ግን ብዙሕ ዝተሞኮረ ስለ ዝኾነ ነቲ ሰናይ ድሌታት ከም ቀደሙ እናሰርሓሉ፡ “”ተመን ዝርኤ ብልሕጺ ተዳህለ ከምዝበሃል’’ ኣትኩሮና ኣብ ቦታኡ ኮይኑ ናይ ሰላም ድሌትናን ጻዊዕትና ቀጻሊ እዩ።

ራህዋን ሰላምን ህዝቢ ኢትዮጵያ፡ ራህዋ ህዝብታት ቀርኒ ኣፍሪቃ ስለ ዝኾነ፡ ህዝቢ ኢትይዮጵያ ዝቐስነሉ ናይ ባህርያዊ ሃብቱ ተጠቃማይ ዝኾነሉ ፍረ ቃልሱ ዝሓፍሰሉን ሓድነቱ ዘረጋግጸሉ ለውጢ ክኾነሉ ወትሩ ሰናይ ድልየት ህዝቢ ኤርትራ ምዃኑ በዚ ኣጋጣሚ ምንዮተይ እገልጽ።

ሰማእታትና ንዘልኣለም ይዘከሩ ዓወት ንሓፋሽ ገብረንጉስ መስመር ሚያዝያ 3, 2018.